**TEMATISKO KONTROĻU „PILNS PLAUKTS” REZULTĀTI**

**KOSMĒTIKAS LĪDZEKĻI**

„Pilnā plaukta” kontroļu laikā sešos mazumtirdzniecības tīklu veikalos kopskaitā konstatētas un kontrolētas 408 dažādas zobu pastas. No tām 92 zobu pastas kontrolētas vairāk kā vienā veikalā, pārējās 316 bija piedāvājumā tikai vienā veikalā. Lietošanai bērniem paredzētas 105 (26%) no kontrolētajām zobu pastām. Tikai četrām no kontrolētajām 408 zobu pastām ražotājs ir Latvijas uzņēmums, importētas Latvijā 112 (27%), bet izplatītas (iepirktas no citām ES valstīm) – 292 (72%) zobu pastas. Kontrolēto zobu pastu izcelsmes valsts visbiežāk ir Krievija (24%), Vācija (20%) un Polija (15%) (7.attēls).

7. attēls. Kontrolēto zobu pastu izcelsme.

Kontrolēs inspektori izvērtējot zobu pastu oriģinālajā un latviešu valodā sniegto informāciju, pārbaudīja atbilstību Regulas Nr.1223/2009 par kosmētikas līdzekļiem (turpmāk – Regula Nr. 1223/2009) un Komisijas regulas Nr. 655/2013, ar ko nosaka kopējus kritērijus tādu apgalvojumu pamatojumam,  kas attiecas uz kosmētikas līdzekļiem (turpmāk – Regula Nr.655/2013) prasībām. Kontrolēs mazumtirdzniecības veikalos netika kontrolēta kosmētikas līdzekļu dokumentācija un citu Regulas Nr.1223/2009 prasību izpilde, par ko atbildīgs ir vairumtirdzniecības uzņēmums.

Pēc kontroļu rezultātiem 81% pārbaudīto zobu pastu atbilst prasībām, savukārt no 408 zobu pastām 79 (19%) marķējumā latviešu valodā konstatētas būtiskas vai mazāk būtiskas neatbilstības kosmētikas normatīvo aktu prasībām. Vienas zobu pastas tirdzniecību veikalā tika uzdots pārtraukt līdz neatbilstības novēršanai, jo tās marķējums bija pilnībā izdzisis un nebija salasāms. No četrām Latvijā ražotām zobu pastām neatbilstības marķējumā konstatētas divām, savukārt importētām zobu pastām neatbilstības konstatētas 28 no 112 (25%) zobu pastām, bet izplatītām pastām neatbilstošs marķējums konstatēts 49 no 292 (17%) (8.attēls).

8.attēls. Kontrolēto zobu pastu marķējuma atbilstības salīdzinājums atkarībā no to izcelsmes.

Visbiežāk konstatēts (15%), ka marķējumā latviešu valodā nav norādīti vai nav tulkoti piesardzības pasākumi, kas jāievēro patērētājam lietojot zobu pastu. Tā var būt obligātā informācija, kas marķējumā jānorāda, saskaņā ar Regulas Nr. 1223/2009 prasībām vai cita informācija oriģinālajā marķējumā, ko ražotājs uzskata par būtisku patērētājam. Trim zobu pastām marķējumā latviešu valodā bija norādīti apgalvojumi, kādi nedrīkst būt norādīti kosmētikas līdzekļu marķējumā, atbilstoši Regulai Nr. 655/2013 (neatbilstošie apgalvojumi: cīnās pret galvenajiem smaganu iekaisuma izraisītājiem – baktērijām, novērš smaganu iekaisumu, antibakteriāla, nodrošina ilgstošu antibakteriālu efektu).

|  |  |
| --- | --- |
| **Marķējumā konstatētā neatbilstība** | **Zobu pastas ar neatbilstībām** |
| Nav norādīti piesardzības pasākumi, kas jāievēro lietošanā | **60** (15%) |
| Derīguma termiņš nav "ieteicams līdz " vai smilšu pulkstenīša veidā | **7** (2%) |
| Nav norādīts atbildīgās personas nosaukums un adrese | **3** (1%) |
| Nav norādītas sastāvdaļas | **3** (1%) |
| Marķējumā kosmētikas līdzeklim piedēvētas īpašības, kuras tam nepiemīt | **3** (1%) |
| Nav norādīti uzglabāšanas nosacījumi | **2** (<1%) |
| Marķējums nav nodrošināts, nav salasāms | **1** (<1%) |
| Sastāvdaļu nosaukumi nav INCI nomenklatūrā | **1** (<1%) |

3.tabula. Kontrolēto zobu pastu marķējumā konstatētās neatbilstības.

264 (65%) kontrolētās zobu pastas satur fluoru, līdz ar to, saskaņā ar Regulas Nr. 1223/2009 prasībām, zobu pastas marķējumā jānorāda informācija par fluoru. Ja fluora koncentrācija zobu pastā pārsniedz 0,1%, tās marķējumā obligāti jānorāda: *„Bērniem vecumā līdz sešiem gadiem: lietot pastu zirņa lielumā un tīrīt zobus pieaugušā uzraudzībā, lai samazinātu norīšanas iespēju. Ja lietojat citus fluoru saturošus lī­dzekļus, konsultējieties ar zobārstu vai ārstu.”* 54 (20%) no fluoru saturošajām zobu pastām, konstatēts, ka marķējumā latviešu valodā nav norādīti obligātie piesardzības pasākumi, kas jāievēro lietošanā (9. attēls).

9.attēls. Fluoru saturošo zobu pastu marķējuma atbilstība prasībām.

Kontroļu laikā netika konstatētas zobu pastas, kuru marķējumā būtu norādītas aizliegtas sastāvdaļas, vai kam nav ievēroti lietošanas ierobežojumi, vai arī kurām būtu beidzies minimālais derīguma termiņš.

**„Pilnā plaukta” kontroļu rezultātu salīdzinājums ar iepriekšējo gadu kontroļu rezultātiem**

Salīdzinot „Pilnais plaukts” kontroļu laikā konstatēto neatbilstošo zobu pastu skaitu ar caurmēra plānveida kontrolēs konstatēto neatbilstošo kosmētikas līdzekļu skaitu par iepriekšējiem trim gadiem, konstatēts statistiski būtiski mazāks neatbilstošo produktu īpatsvars. Bet būtiski neatšķiras gadījumu skaits, kad konstatē neatbilstības kosmētikas līdzekļu marķējumā piedēvētajiem apgalvojumiem, kas tiek konstatēts salīdzinoši reti.

10.attēls. Neatbilstošo kosmētikas līdzekļu salīdzinājums.

Salīdzināti „pilnā plaukta” zobu pastu kontroļu rezultāti ar 2018. gada plānveida kontroļu rezutātiem zobu pastām. Kopā 2018. gadā gan vairumtirdzniecības, gan mazumtirdzniecības uzņēmumos tika kontrolētas 54 zobu pastas, kas ir 4,2% no visiem gada laikā kontrolētajiem kosmētikas līdzekļiem. Neatbilstības marķējumā konstatētas astoņām (14,8%) zobu pastām, kas būtiski neatšķiras no „pilnā plaukta” kontrolēs konstatētajām neatbilstībām marķējumā (19,3%) (10.attēls).

11.attēls. „Pilnā plaukta” un plānveida kontrolēs marķējumā konstatēto neatbilstību salīdzinājums.

**Secinājumi:**

1. „Pilnā plaukta” kontrolēs, kad tika kontrolēti pilnīgi visi tobrīd plauktā mazumtirdzniecībā esošie kosmētikas līdzekļi – zobu pastas (408), konstatēts statistiski būtiski mazāks neatbilstību īpatsvars marķējumā, salīdzinājumā ar iepriekšējo trīs gadu kontroļu rezultātiem. Šie dati apstiprina, ka veicot uz riska kritērijiem balstītu produktu atlasi, kad inspektors kontrolei atlasa līdz desmit produktus, kam ir potenciāli lielāka varbūtība konstatēt neatbilstības normatīvo aktu prasībām, tiek panākta augstāka kontroles efektivitāte, neatbilstību konstatēšana un novēršana.
2. Kosmētikas līdzekļu uzraudzībā ražotāju un importētāju kontrole arī turpmāk jāsaglabā kā prioritāte, jo šiem uzņēmumiem ir lielākā atbildība par tirgū laistajiem kosmētikas līdzekļiem, kā arī biežāk konstatētas neatbilstības marķējumā (26%) salīdzinot ar izplatītajiem kosmētikas līdzekļiem (17%).
3. Tirgū esošajām zobu pastām visbiežākās neatbilstības ir nekorekta vai nepilnīga informācija latviešu valodas marķējumā attiecībā uz sastāvdaļām, bet šīm neatbilstībām nav nozīmīgas ietekmes uz produkta drošu lietošanu.